 NA MWANGI MUIRURI MWANAHABARI mmoja anauguza majeraha baada ya kushambuliwa na wasaidizi wa Mbunge wa Maragua Bi Mary wa Maua waliomshambulia wakidai kwamba haungi mkono mwanasiasa huyo. Mwanahabari Bi Muthoni Gitau alikuwa miongoni mwa wengine waliokuwa wamefika katika uwanja wa Kimorori ambako kulikuwa na hafla ya wasimamizi wa mashirika ya umma kutangamana na makundi ya wanawake. Naibu Kamishna wa Murang’a Kusini Bw Gitonga Murungi amesema kwamba ikiwa Bi Muthoni ataandikisha taarifa ya kulalamika, basi hatua itachukuliwa dhidi ya wavamizi hao. Visa vya wasaidizi wa mbunge huyo kushambulia raia na hata wafanyakazi wa mashirika ya umma vimekuwa vikiripotiwa katika vituo vya polisi eneo hilo lakini hakuna hatua inayochukuliwa. Mbunge huyo aidha amekuwa akishutumiwa kwa kuvamia hata vituo vya polisi pamoja na kuwatusi maafisa wakuu wa serikali. Mwaka 2022, Kamati ya kiusalama ya Kaunti ikiongozwa na mwenyekiti Karuku Ngumo, ilijiondoa kutoka kwa hafla ya mbunge huyo baada ya kuwashambulia kuwa walikuwa wafuasi wa mrengo wa kisiasa wa Azimio. Mwaka 2022, mwandishi huyo wa habari pia aliandikisha taarifa katika kituo cha polisi cha Makuyu kwa madai kwamba mume wa mbunge huyo wa Maragua alikuwa amemtishia maisha. Aliyekuwa Mwenyekiti wa muungano wa madiwani eneo la Mlima Kenya (2017-2022) Bw Charles Mwangi alaumu mbunge wa Maua kwa kisa hicho cha ushambilizi wa mwanahabari. “Ningetaka kwa heshima kuu kumkumbusha Bi Maua kuwa vurugu, matusi na dharau sio nguzo za uongozi,” akasema. Aliongeza kuwa waandishi na vyombo vyao vya habari ni suala la kikatiba “na hakuna aliye na uwezo kamwe wa kuzima taasisi hiyo kufanya kazi yake katika kuwajibikia umma kuwajuza yanayojiri nchini”. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  